R1,1 miljoen … vir ŉ luikrug!Die Mercedes-AMG A45S 4MATIC+. (Foto: Verskaf) Ons was onlangs by die Zwartkops-renbaan in Pretoria vir ŉ welkome bekendstelling nadat die Covid-19-pandemie ook die motorbedryf se planne ietwat deurmekaargekrap het. Mercedes-Benz Suid-Afrika se bestuurskool is by Zwartkops – en ek het nou al die mense daar redelik goed leer ken. Ek kon skaars wag! Dit sou my eerste keer agter die stuur van Mercedes-AMG se A45 wees. Om meer spesifiek te wees, die A45S … en ŉ allernuwe model, die A35. Kom ons kyk eers na die A35. Daar is drie modelle in die reeks: ŉ luikrug en ŉ sedan, asook ŉ vierdeurkoepee in die vorm van die CLA 35. Die 35-reeks is ŉ aangename verrassing vir my. Ek het verkeerdelik gedink – ag, die 35-weergawe gaan louwarm wees, dis mos die baba. Sjoe, wat ŉ verrassing. Die 2.0-viersilinderturbo-petrolenjin bied 225 kW en 400 Nm wat deur ŉ sewespoed-dubbelkoppelaarratkas krag aan al vier wiele stoot. Let wel, 0–100 km/h neem minder as 5 sekondes en al die voertuie is beperk tot 250 km/h. Die 35-reeks ry met Michelin se fantastiese Pilot Sport 4S-bande. Daai bande, en Zwartkops se taai teer, is ŉ resep vir fantastiese hantering en ŉ puik ervaring. Toe klim ons in die A45S. Dit lyk nes die 35-reeks, net met meer vinne en vlerke. Met die wegtrek weet ek egter dadelik die A45S is ŉ dier van ŉ ander soort. Hy voel oombliklik stywer en klink harder en soos ons uit die kuipe kruip, begrawe ek my voet in die mat tot my eie enorme verbasing. Die Mercedes-AMG A45S se 2.0-viersilinderturbo-petrolenjin bied ŉ verstommende 310 kW en 500 Nm. O ja, 0–100 km/h neem ŉ belaglike 3,9 sekondes en hy is elektronies beperk tot 270 km/h. Die A45S dra dieselfde Michelin-tekkies as die A35, maar skielik voel Zwartkops bitter klein. As jy teen 180 km/h by die vierde draai aankom, weet jy dié buksie is nie hier om te speel nie. Ons gaan weer tyd met die reeks AMG’s deurbring en sien hoe die voertuie hulle in die alledaagse roetine gedra, maar sjoe, die pure feit dat dié voertuie bestaan, is fantasties. Die 35-reeks lyk só: Die 45-reeks lyk só: A45S 4Matic+